b"\n_START_ARTICLE_\nWyndham Halswelle\n_START_SECTION_\nPrimers anys\n_START_PARAGRAPH_\nNascut a Londres pass\xc3\xa0 la infantesa a Edimburg. Va tenir una brillant carrera com a atleta al Charterhouse School i al Reial Col\xc2\xb7legi Militar de Sandhurst, on curs\xc3\xa0 estudis d'oficial abans de ser designat a un regiment de l'Ex\xc3\xa8rcit Brit\xc3\xa0nic i enviat a Sud-\xc3\xa0frica per prendre part a la Segona Guerra B\xc3\xb2er, el 1902. Quan torn\xc3\xa0 a casa fou conven\xc3\xa7ut per un oficial superior perqu\xc3\xa8 es dediqu\xc3\xa9s a l'atletisme.\n_START_SECTION_\nVida esportiva\n_START_PARAGRAPH_\nEl 1904 es proclam\xc3\xa0 campi\xc3\xb3 de l'ex\xc3\xa8rcit de les 880 iardes i el 1905 guany\xc3\xa0 el campionat d'Esc\xc3\xb2cia i l'AAA en 440 iardes. El 1906 va prendre part als Jocs Intercalats d'Atenes, on disput\xc3\xa0 tres proves del programa d'atletisme. En elles guany\xc3\xa0 la plata en els 400 metres i el bronze als 800 metres, mentre en els 100 qued\xc3\xa0 eliminat en s\xc3\xa8ries. En tornar a Esc\xc3\xb2cia es proclam\xc3\xa0 campi\xc3\xb3 nacionals de les 100, 220, 440 i 880 iardes, una gesta mai m\xc3\xa9s igualada. Una lesi\xc3\xb3 a la cama va escur\xc3\xa7ar la temporada de 1907, per\xc3\xb2 torn\xc3\xa0 amb for\xc3\xa7a l'any seg\xc3\xbcent per establir un nou r\xc3\xa8cord del m\xc3\xb3n de les 300 iardes i el r\xc3\xa8cord brit\xc3\xa0nic de les 440 iardes._NEWLINE_El 1908 va prendre part als Jocs Ol\xc3\xadmpics de Londres, on guany\xc3\xa0 la medalla d'or en una controvertida final dels 400 metres. En aquesta cursa s'hagu\xc3\xa9 de repetir la final despr\xc3\xa9s que en la primera el vencedor inicial, John Carpenter, fos desqualificat per haver maniobrat per tal d'evitar que Halswelle l'avanc\xc3\xa9s. Aix\xc3\xb2 era legal segons les regles americanes sota les quals Carpenter competia habitualment, per\xc3\xb2 estava prohibit per les regles brit\xc3\xa0niques, que eren sota les quals es disputaven els Jocs Ol\xc3\xadmpics. En la repetici\xc3\xb3 de la final els dos compatriotes de Carpenter es negaren a participar-hi, amb la qual cosa Halswelle disput\xc3\xa0 la cursa en solitari, \xc3\xbanica vegada en la hist\xc3\xb2ria de l'atletisme dels Jocs que aix\xc3\xb2 ha passat._NEWLINE_Aquesta situaci\xc3\xb3 va dur a Halswelle a retirar-se de l'atletisme aquell mateix any.\n_START_SECTION_\nMort\n_START_PARAGRAPH_\nHalswelle va prendre part, com a capit\xc3\xa0, a la Primera Guerra Mundial, on fou mort per un franctirador quan intentava rescatar un oficial ferit en la Batalla de Neuve Chapelle, el 30 de mar\xc3\xa7 de 1915. Dies abans havia estat ferit, per\xc3\xb2 s'havia negat a ser evacuat."